
Az installáció fizikai méretei: szélesség: 113 cm, mélység 66 cm, magasság 218 cm. Alapjául eltérő méretű kartondobozok szolgálnak, melyeket egy fehér lepel és tiszta A4-es lapok fednek. Az így létrejött különböző magasságú “posztamensekre” került rá hét darab műanyag virágcserép és az őket körülvevő virágföld. A virágcserepek fel lettek töltve 1-2 cm magasságban (tintával) kékre színezett vízzel, melyek a beléjük helyezett hidrofonokkal (víz alatti mikrofon) lefagyasztásra kerülnek. Közvetlenül a cserepek fölé lettek felfüggesztve a kettévágott, kilyukasztott kupakú PET-palackok, szintén hét darab. A palackok fölé rögzítésre került egy elemlámpa, bekapcsolt állapotban. Ezek rögzítésére a plafonon található szellőzőrendszer rácsai (helyspecifikus, de kivitelezhető lámpatestre vagy plafonra való rögzítés is) és pár méter fém drót szolgált. A függő “csepegtetők” fekete vízzel lettek feltöltve. A hang kierősítésének érdekében 2 hangszóró kerül elhelyezésre a lepel alatt, valamint 7 - egyesével - a PET-palackokban.

Habár ezen installáció főként egy térbeli műalkotás, fontos figyelembe venni az idő és a hang hozzáadott értékét is. Az elemlámpába merülőfélben lévő elemek kerülnek, így biztosítva a változó fényviszonyokat. A víz hasonlóképpen elfogy egy idő után, várhatóan az elem lemerülésével hasonló időintervallumot felölelve. Ezek a paraméterek hely és kiállítás specifikusan kalibrálásnak vethetőek alá. A vízcsepegés hangja jól rímel a virágcserepek által felvetett természetközeliségre, és egy halvány de fontos plusz dimenziót ad az alkotásnak. Ez a hang kerül feldolgozásra, majd további kierősítésre, illetve hangszórók által a PET-palackokba való visszavezetésre.



